b'\n_START_ARTICLE_\nGabriel Lipu\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nPo uspe\xc5\xa1ni maturi leta 1983 na Slovenski gimnaziji v Celovcu se je istega leta na celov\xc5\xa1ki pedago\xc5\xa1ki akademiji vpisal na \xc5\xa1tudij glasbene vzgoje, iz katerega je leta 1986 diplomiral. Leta 1984 se je vpisal na \xc5\xa1tudij petja na Koro\xc5\xa1kem de\xc5\xbeelnem konservatoriju (pri Janezu Kampu\xc5\xa1u), dve leti kasneje je prav tam za\xc4\x8del \xc5\xa1e \xc5\xa1tudij jazza (klavir in teorija) pri Haraldu Neuwirthu. Med letoma 1989 in 1990 je na Univerzi za glasbo in upodabljajo\xc4\x8do umetnost v Gradcu \xc5\xa1tudiral jazzovsko petje pri Jay Clayton. Leta 1992 se je potem vpisal na \xc5\xa1tudij petja na Univerzi za glasbo in upodabljajo\xc4\x8do umetnost na Dunaju (pri Ralphu D\xc3\xb6ringu in Kurtu Equiluzu), kjer je leta 1996 diplomiral. _NEWLINE_Leta 1992 je za\xc4\x8del redno nastopati kot baritonist, od leta 2007 pa nastopa tudi kot tenorist. Pel je v \xc5\xa1tevilnih koncertnih in gledali\xc5\xa1kih hi\xc5\xa1ah po Evropi, najbolj dejaven pa je na prostoru Alpe-Jadran. Sodeluje s \xc5\xa1tevilnimi orkestri, skladatelji, glasbeniki in re\xc5\xbeiserji iz Slovenije in ostale Evrope, tako npr. z Big Bandom RTV Slovenija, Bernardo Fink in Vinkom M\xc3\xb6derndorferjem. _NEWLINE_Lipu\xc5\xa1 pi\xc5\xa1e glasbo za televizijo, film in radio, mdr. je uglasbil razli\xc4\x8dne otro\xc5\xa1ke knjige (npr. Juri Muri v Afriki Toneta Pav\xc4\x8dka in Konferenca \xc5\xbeivali Ericha K\xc3\xa4stnerja). Poleg tega je kot skladatelj in aran\xc5\xbeer sodeloval z ve\xc4\x8dino slovenskih gledali\xc5\xa1\xc4\x8d. Kot pevec je zastopan na \xc5\xa1tevilnih zgo\xc5\xa1\xc4\x8denkah, ki jih od leta 1987 izdaja tudi v samozalo\xc5\xbebi. V zvezi s tem je leta 2004 ustanovil zalo\xc5\xbebo Item Records._NEWLINE_Poleg njegove ustvarjalne dejavnosti od leta 1986 neprekinjeno deluje kot glasbeni in pevski pedagog. U\xc4\x8dil je na razli\xc4\x8dnih gimnazijah v Celovcu in okolici, od leta 1997\xe2\x80\x932004 je delal tudi na slovenski glasbeni \xc5\xa1oli v Celovcu. Med letoma 2001 in 2018 je pou\xc4\x8deval solisti\xc4\x8dno petje na Koro\xc5\xa1kem de\xc5\xbeelnem konservatoriju. Redno predava tudi v okviru akademij in mojstrskih te\xc4\x8dajev. Leta 1998 je ustanovil Glasbeno gledali\xc5\xa1\xc4\x8de Gabriel, v okviru katerega prireja koncerte in gledali\xc5\xa1ke predstave za otroke in odrasle._NEWLINE_Lipu\xc5\xa1 \xc5\xbeivi v Celovcu, je sin pisatelja Florjana Lipu\xc5\xa1a ter brat pesnice Cvetke Lipu\xc5\xa1 in fotografa Marka Lipu\xc5\xa1a.'